Lige nu hedder den YouTube Red. Men det er kun indtil på tirsdag. Googles videotjeneste lancerede deres abonnementsversion i 2015 under dette navn, og her har du siden kunnet betale dig fra at slippe for reklamer. Oven i hatten kunne du få adgang til Googles Netflix-konkurrent, Google Play Music, og ikke mindst til de mange originale serier, som YouTube har produceret og lanceret over de sidste par år.

Men alt dette er kun for folk, der bor i USA, Australien, New Zealand, Mexico eller Sydkorea. Det bliver der imidlertid nu lavet om på. Tjenesten vil nemlig skifte navn og samtidig blive lanceret i mange flere lande – og Danmark er med i bunken af lande, hvor der bliver åbnet for adgang. Det skriver YouTube på deres egen blog.

Fra på tirsdag kommer YouTube Red til at hedde YouTube Premium. Denne abonnementstjeneste består dels af reklamefri adgang til alle YouTube-videoer, inklusive de serier og film som YouTube eksklusivt har i deres katalog, dels af adgang til en ny musiktjeneste, YouTube Music.